Rocco deel jongste CD met die Baai | News24
Rocco deel jongste CD met die Baai
Rocco de Villiers. Foto: verskaf
WANNEER Rocco de Villiers agter die klawers inskuif, word elke noot 'n gedagte en word die melodieë 'n magiese taal.
Baaienaars kan Rocco op 26 September hier in lewende lywe sien en vyf gelukkige lesers staan ook die kans om sy jongste CD te wen.
Sy jongste CD, Beautiful Beautiful Hymns, wat onlangs uitgereik is, spreek met gewyde stukke tot die binnekamer van elkeen wat weet dat musiek kos vir die siel is.
Volgens hom is 'n tydlose melodie die hoeksteen van musiek wat deur die eeue heen bestaansreg behou en daarom bevat sy nuwe CD selfs stukke wat reeds in 1830 gekomponeer is. "My lewe lank draai die kern van musiek om die melodie. Die gewyde stukke op Hymns het van die mooiste melodieë van alle tye."
Hy is reeds 25 jaar in die musiekbedryf en het gesê hy wou nog altyd 'n CD met gewyde musiek opneem. "Ek het in die NG Kerk grootgeword. Hierdie is die musiek wat ek en my ma en my sussie saam by die huis gesing het. Nie omdat dit kerkliedjies is nie, maar omdat dit so mooi is."
Volgens hom is Hymns ook 'n blyk van dankbaarheid vir 'n suksesvolle musiekloopbaan.
Sy passie is duidelik hoorbaar in elke snit op die CD en die nuanse van sensitiwiteit en crescendo's lê elke lied se "siel" bloot.
"Ons leef in 'n tyd waarin alles dumbed down is. Mense kyk nooit van hul selfone af op nie en is meer behep met celebrities se doen en late as met die werklikheid van hul eie bestaan."
Hy het gesê dat hy vroeër in sy loopbaan gedink het dat dit noodsaaklik is om soveel moontlik note te speel en altyd iets by te sit om sy musiek meer indrukwekkend te maak.
"Nou gaan dit vir my net oor die werklikheid van die musiek en die eerlikheid van my interpretasie. Ek stroop elke stuk tot die essensie van die emosie waarvoor dit bestem is."
Rocco is op 26 September by die Hoërskool DF Malherbe in Port Elizabeth, op 29 September by Jolly Dolphin in Jeffreysbaai en op 30 September by die Barklystraat-teater in Uitenhage.
Kaartjies vir die Port Elizabeth-optrede kos R100 per persoon. Besprekings by Hellen by 041 365 0217 of aanlyn by www.westway.co.za. Skakel Anton by 083 760 0609 vir meer inligting.